Христо Смирненски
Бохем

chitanka.info

Цветущата моя фантазия

ме води по приказен път,

в Европа, Америка, Азия

мечтите безплатно летят.

Безумно от мен са обичани —

безумно и с порив един

и тежките нимфи в Казичане,

и леките дами в Берлин.

С надежди макар разнебитени

кат деветгодишен балтон,

летят към Парнас младините ми

под девствено чист небосклон.

В среднощните зимни виелици

запалвам аз свойто сърце

и моята младост весели се

и грее смразени ръце.

А сутрин светата фантазия

сразява стомашния зов —

пред някоя женска гимназия

закусвам си кифли с любов.

Заслуги

Имате удоволствието да четете тази книга благодарение на Моята библиотека и нейните всеотдайни помощници.

Лого на Моята библиотека
http://chitanka.info

Вие също можете да помогнете за обогатяването на Моята библиотека. Посетете работното ателие, за да научите повече.